               AN COIMISIÚN EORPACH
            An Bhruiséil,26.2.2020
            COM(2020) 70 final
            2020/0030(NLE)
            Togra le haghaidh
            CINNEADH ÓN gCOMHAIRLE
            maidir le treoirlínte le haghaidh bheartais fostaíochta na mBallstát

               MEABHRÁN MÍNIÚCHÁIN

               Foráiltear leis an gConradh ar Fheidhmiú an Aontais Eorpaigh go measfaidh na Ballstáit gur ábhar leasa choitinn iad a mbeartais eacnamaíocha agus cur chun cinn na fostaíochta agus go ndéanfaidh siad a ngníomhaíocht a chomhordú i dtionól na Comhairle. Foráiltear leis nár mhór don Chomhairle treoirlínte le haghaidh beartais fostaíochta a ghlacadh (Airteagal 148), ina sonrófar nár mhór na treoirlínte a bheith comhsheasmhach leis na mór-threoirlínte beartas eacnamaíoch (Airteagal 121).

               Cé go mbeidh na mór-threoirlínte beartas eacnamaíoch bailí go ceann aon fhad ama, ní mór na treoirlínte le haghaidh beartais fostaíochta a tharraingt suas gach bliain. Glacadh na treoirlínte in éineacht le chéile (‘pacáiste comhtháite’) den chéad uair in 2010, a bhí mar bhonn taca le Straitéis Eoraip 2020. D’fhan na treoirlínte comhtháite cobhsaí go dtí 2014. Glacadh treoirlínte comhtháite athbhreithnithe in 2015. In 2018, rinneadh na treoirlínte fostaíochta a ailíniú le prionsabail Cholún Eorpach na gCeart Sóisialta arna fhógairt ag Parlaimint na hEorpa, ag an gComhairle agus ag an gCoimisiún i mí na Samhna 2017, d’fhonn athchóirithe a spreagadh ar an leibhéal náisiúnta agus le bheith mar shlat tomhais ar phróiseas athnuaite cóineasaithe ar fud na hEorpa. Ní dhearnadh aon athrú orthu in 2019. Chomh maith le raon feidhme agus treoir le haghaidh comhordú bheartas na mBallstát a mhúnlú, cuireann na treoirlínte bonn le moltaí tírshonracha freisin sna réimsí éagsúla faoi seach. In éineacht leis na mór-threoirlínte beartas eacnamaíoch, cuirtear na treoirlínte fostaíochta i láthair mar Chinneadh ón gComhairle maidir le treoirlínte le haghaidh bheartais fostaíochta na mBallstát (Cuid II de na Treoirlínte Comhtháite).

               Rinneadh leasú ar na treoirlínte le haghaidh bheartais fostaíochta na mBallstát chun an téacs ina gcomhtháthaítear ceithre ghné na Straitéise Bliantúla maidir le Fás Inbhuanaithe (ASGS) a ailíniú, gné na hinbhuanaitheachta comhshaoil go háirithe, lena léirítear an insint ar Eoraip Shóisialta Láidir le haghaidh Aistriú Cóir agus lena ndéantar Spriocanna Forbartha Inbhuanaithe (SDGanna) na Náisiúin Aontaithe a chomhtháthú.

               Is iad seo a leanas na “Treoirlínte Fostaíochta”:

               Treoirlíne 5: Borradh a chur faoin éileamh ar shaothar

               Treoirlíne 6: Feabhas a chur ar an soláthar saothair agus ar an rochtain ar fhostaíocht, ar scileanna agus ar inniúlachtaí a fheabhsú

               Treoirlíne 7: Feabhas a chur ar fheidhmiú na margaí saothair agus ar éifeachtacht an idirphlé shóisialta

               Treoirlíne 8: Comhionannas deiseanna do chách a chur chun cinn, cuimsiú sóisialta a chothú agus an bhochtaineacht a chomhrac

               2020/0030 (NLE)

               Togra le haghaidh

               CINNEADH ÓN gCOMHAIRLE

               maidir le treoirlínte le haghaidh bheartais fostaíochta na mBallstát

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 148(2) de,

               Ag féachaint don togra ón gCoimisiún Eorpach,

               Ag féachaint don tuairim ó Pharlaimint na hEorpa
                  1
               ,

               Ag féachaint don tuairim ó Choiste Eacnamaíoch agus Sóisialta na hEorpa
                  2
               ,

               Ag féachaint don tuairim ó Choiste na Réigiún
                  3
               ,

               Ag féachaint don tuairim ón gCoiste Fostaíochta
                  4
               ,

               De bharr an mhéid seo a leanas:

               (1)Oibreoidh na Ballstáit agus an tAontas i dtreo straitéis chomhordaithe le haghaidh fostaíocht a fhorbairt, go háirithe chun lucht saothair sciliúil oilte solúbtha a chur chun cinn, chomh maith le margaí saothair atá in ann a bheith freagrúil i leith athruithe eacnamaíocha, d’fhonn cuspóirí na lánfhostaíochta, an dul chun cinn shóisialta, an fháis chothroim agus ardleibhéil cosanta agus feabhais maidir le mianach an chomhshaoil a bhaint amach, mar a leagtar amach in Airteagal 3 den Chonradh ar an Aontas Eorpach. Measfaidh na Ballstáit gur ábhar leasa choitinn é cur chun cinn na fostaíochta agus déanfaidh siad a ngníomhaíocht ina leith seo a chomhordú i dtionól na Comhairle, agus cleachtais náisiúnta a bhaineann le freagrachtaí an lucht bainistíochta agus an lucht saothair á gcur san áireamh.

               (2)Déanfaidh an tAontas an t‑eisiamh sóisialta agus an t‑idirdhealú a chomhrac agus an chosaint agus an ceartas sóisialta a chur chun cinn, chomh maith leis an gcomhionannas idir mná agus fir, an dlúthpháirtíocht idir na glúine agus an chosaint ar chearta an linbh a chur chun cinn. Na ceanglais atá nasctha le cur chun cinn ardleibhéil fostaíochta, le cosaint shóisialta leormhaith a ráthú, leis an mbochtaineacht agus an t‑eisiamh sóisialta a chomhrac agus le hardleibhéal oideachais agus oiliúna, déanfaidh an tAontas iad a chur san áireamh agus a bheartais agus a ghníomhaíochtaí á sainiú agus á gcur chun feidhme aige, mar a leagtar amach in Airteagal 9 den Chonradh ar Fheidhmiú an Aontais Eorpaigh.

               (3)I gcomhréir leis an gConradh ar Fheidhmiú an Aontais Eorpaigh (CFAE), d’fhorbair an tAontas ionstraimí comhordaithe beartas um bheartais eacnamaíocha agus fostaíochta, chomh maith lena gcur chun feidhme. Ina gcáil mar chuid de na hionstraimí sin, is iad na Treoirlínte reatha le haghaidh Bheartais Fostaíochta na mBallstát, in éineacht le Mór-Threoirlínte Bheartais Eacnamaíocha na mBallstát agus an Aontais a leagtar amach i Moladh (AE) 2015/1184 (
                  5
               ) ón gComhairle, is bonn leis na Treoirlínte Comhtháite. Is leosan a dhéanfar cur chun feidhme beartais a threorú sna Ballstáit agus san Aontas, agus léireofar an t‑idirspleáchas atá ann idir na Ballstáit. Is é a bheidh sa taca beartas agus athchóirithe comhordaithe idir an leibhéal Eorpach agus an leibhéal náisiúnta a eascraíonn as an méid sin, meascán beartas iomchuí inbhuanaithe foriomlán maidir le cúrsaí geilleagair agus fostaíochta, ar cheart dó éifeachtaí iarmharta dearfacha a bheith aige.

               (4)Tá na Treoirlínte le haghaidh na mBeartas Fostaíochta comhsheasmhach leis an gComhshocrú Cobhsaíochta agus Fáis, le reachtaíocht an Aontais atá ann cheana agus le tionscnaimh éagsúla de chuid an Aontais, lena n‑áirítear Moladh ón gComhairle an 22 Aibreán 2013 maidir le Ráthaíocht don Aos Óg a bhunú (
                  6
               ), Moladh ón gComhairle an 15 Feabhra 2016 maidir le daoine atá dífhostaithe go fadtéarmach a chomhtháthú sa mhargadh saothair (
                  7
               ), Moladh ón gComhairle an 19 Nollaig 2016 maidir le Conairí Uas-scilithe (
                  8
               ), Moladh ón gComhairle an 15 Márta 2018 maidir le Creat Eorpach do Phrintíseachtaí Ardchaighdeáin agus Éifeachtacha (
                  9
               ), Moladh ón gComhairle an 22 Bealtaine 2018 maidir le Príomhinniúlachtaí le haghaidh Foghlaim ar feadh an tSaoil (
                  10
               ), Moladh ón gComhairle an 22 Bealtaine 2019 maidir le Córais Oideachais agus Cúraim Luath-Óige ar Ardchaighdeán (
                  11
               ) agus Moladh ón gComhairle an 8 Samhain 2019 maidir le Rochtain ar Chosaint Shóisialta (
                  12
               ).

               (5)Comhcheanglaíonn an Seimeastar Eorpach ionstraimí éagsúla le chéile i gcreat uileghabhálach um chomhordú agus um fhaireachas comhtháite iltaobhach ar bheartais eacnamaíocha agus fostaíochta. Agus inbhuanaitheacht comhshaoil, táirgiúlacht, cothroime agus cobhsaíocht á saothrú aige, comhtháthaíonn an Seimeastar Eorpach prionsabail Cholún Eorpach na gCeart Sóisialta, lena n‑áirítear rannpháirtíocht láidir le comhpháirtithe sóisialta, leis an tsochaí shibhialta agus le páirtithe leasmhara eile. Tacaíonn sé leis na Spriocanna Forbartha Inbhuanaithe a bhaint amach (
                  13
               ). Ba cheart beartais fostaíochta agus eacnamaíocha an Aontais agus na mBallstát a bheith fite fuaite le haistriú na hEorpa chuig geilleagar digiteach, aeráidneodrach, inbhuanaithe ó thaobh an chomhshaoil de, agus iomaíochas a fheabhsú, nuálaíocht a chothú, ceartas sóisialta agus comhionannas deiseanna a chur chun cinn san am céanna, chomh maith le dul i ngleic leis an neamh-chomhionannas agus le héagothromaíochtaí réigiúnacha.

               (6)Déanfaidh an t‑athrú aeráide agus dúshláin chomhshaoil, an domhandú, an digitiú agus an t‑athrú déimeagrafach geilleagair agus sochaithe na hEorpa a athrú ó bhonn. Ba cheart don Aontas agus dá Bhallstáit oibriú le chéile chun aghaidh a thabhairt ar na cúinsí struchtúracha sin ar bhealach éifeachtach agus chun na córais atá i bhfeidhm cheana a oiriúnú mar is gá, agus aithint á tabhairt don dlúth-idirthuilleamaíocht idir geilleagair, margaí saothair agus beartais ábhartha na mBallstát. Éilíonn na cuspóirí sin gníomhaíocht beartais comhordaithe uaillmhianach éifeachtach ar leibhéal an Aontais agus ar an leibhéal náisiúnta araon, i gcomhréir le forálacha CFAE agus an Aontais maidir le rialachas eacnamaíoch. Ba cheart a chuimsiú sa ghníomhaíocht beartais seo borradh faoin infheistíocht inbhuanaithe, tiomantas athnuaite i leith athchóirithe struchtúracha atá leagtha amach go cuí agus a chuireann feabhas ar tháirgiúlacht, fás eacnamaíoch, an comhtháthú sóisialta agus críochach, an cóineasú aníos, an athléimneacht agus feidhmiú na freagrachta fioscaí. Ba cheart di seachbhearta soláthair agus éilimh a chomhcheangail le chéile, agus an tionchar a bheidh acu ar chúrsaí comhshaoil, fostaíochta agus sóisialta a chur san áireamh san am céanna.

               (7)Shínigh Parlaimint na hEorpa, an Chomhairle agus an Coimisiún dearbhú idirinstitiúideach ar Cholún Eorpach na gCeart Sóisialta (
                  14
               ). Leis an gColún sin leagtar amach fiche prionsabal agus ceart lena dtacófar le dea-fheidhmiú agus cothromas sna margaí saothair, a roinntear i dtrí chatagóir: comhionannas deiseanna agus rochtain chothrom ar an margadh saothair, dálaí oibre cothroma agus cosaint agus cuimsiú sóisialta. Leis na prionsabail agus na cearta sin, tugtar treoir don straitéis atá againn chun a chinntiú go mbeidh an t‑aistriú chuig an aeráidneodracht, an inbhuanaitheacht comhshaoil, an digitiú agus an t‑athrú déimeagrafach cothrom agus cóir go sóisialta. Is é atá sa Cholún creat tagartha chun faireachán a dhéanamh ar fhostaíocht agus ar fheidhmíocht shóisialta na mBallstát, chun athchóirithe a spreagadh ar an leibhéal náisiúnta, réigiúnach agus áitiúil agus chun na gné sóisialta agus gné an mhargaidh a thabhairt chun comhthuisceana le chéile i ngeilleagar nua-aimseartha na linne, lena n‑áirítear tríd an ngeilleagar sóisialta a chur chun cinn.

               (8)Athchóirithe ar an margadh saothair, lena n‑áirítear sásraí náisiúnta socraithe pá, ba cheart go leanfaidh siad cleachtais náisiúnta an idirphlé shóisialta agus go gcruthóidh siad deis a bhfuil gá léi i leith réimse leathan saincheisteanna socheacnamaíocha, lena n‑áirítear an inbhuanaitheacht, an t‑iomaíochas, an nuálaíocht, cruthú post, foghlaim ar feadh an tsaoil agus beartais oiliúna, dálaí oibre, oideachas agus scileanna, an tsláinte phoiblí, an cuimsiú agus ioncaim iarbhír.

               (9)Ba cheart do na Ballstáit agus don Aontas a áirithiú go mbeidh na hathruithe cothrom agus cóir go sóisialta, agus an iarracht a threisiú i dtreo sochaí chuimsitheach athléimneach ina dtabharfar cosaint do dhaoine, ina dtabharfar an chumhacht dóibh athruithe a thuar agus a láimhseáil agus inar féidir leo a bheith rannpháirteach sa tsochaí agus sa gheilleagar ar bhealach gníomhach. Ba cheart dul i ngleic leis an idirdhealú de gach cineál. Ba cheart rochtain agus deiseanna do chách a áirithiú agus an bhochtaineacht agus an t‑eisiamh sóisialta (lena n‑áirítear eisiamh sóisialta i measc leanaí) a laghdú, go háirithe trí dhea-fheidhmiú na margaí saothair agus dea-fheidhmiú córas cosanta sóisialta a áirithiú agus trí dheireadh a chur le bacainní ar oideachas, ar oiliúint agus ar rannpháirtíocht sa mhargadh saothair, lena n‑áirítear trí infheistíocht a dhéanamh san oideas agus cúram luath-óige. Tá rochtain thráthúil agus chothrom ar sheirbhísí cúraim sláinte inacmhainne, lena n‑áirítear an galarchosc agus cur chun cinn na sláinte, ábhartha go háirithe i gcomhthéacs sochaithe atá ag dul in aois. Ba cheart an acmhainneacht atá ag daoine faoi mhíchumas rannchuidiú le fás eacnamaíoch agus leis an bhforbairt shóisialta a chothú a thuilleadh. Fad is a théann samhlacha nua eacnamaíocha agus gnó i réim, tá caidrimh fostaíochta ag athrú freisin. Ba cheart do na Ballstáit a áirithiú go ndéanann caidrimh fostaíochta a eascraíonn ó chineálacha nua oibre múnla sóisialta na hEorpa a neartú.

               (10)Ba cheart do na Treoirlínte Comhtháite a bheith mar bhonn do mholtaí tírshonracha a bhféadfaidh an Chomhairle a dhíriú ar na Ballstáit. Ba cheart do na Ballstáit leas iomlán a bhaint as Ciste Sóisialta na hEorpa Plus agus as cistí eile de chuid an Aontais, lena n‑áirítear an Ciste um Aistriú Cóir agus Ciste InvestEU, chun fostaíocht, infheistíochtaí sóisialta, an cuimsiú sóisialta agus an inrochtaineacht a chothú, agus chun deiseanna uas-scilithe agus athscilithe an lucht saothair a chur chun cinn, lena n‑áirítear scileanna digiteacha agus an litearthacht dhigiteach. Cé go ndírítear na Treoirlínte Comhtháite ar na Ballstáit agus ar an Aontas, ba cheart iad a chur chun feidhme i gcomhpháirtíocht leis na húdaráis náisiúnta, réigiúnacha agus áitiúla uile, i ndlúthchomhar le parlaimintí, chomh maith le comhpháirtithe sóisialta agus ionadaithe na sochaí sibhialta.

               (11)Ba cheart don Choiste Fostaíochta agus don Choiste um Chosaint Shóisialta faireachán a dhéanamh ar chur chun feidhme na mbeartas ábhartha i bhfianaise na dtreoirlínte le haghaidh beartais fostaíochta, i gcomhréir lena sainorduithe féin faoi na Conarthaí. Ba cheart do na coistí sin agus do chomhlachtaí ullmhúcháin eile de chuid na Comhairle a bhfuil baint acu le comhordú beartas eacnamaíoch agus sóisialta oibriú as lámh a chéile. Ba cheart idirphlé beartais idir Parlaimint na hEorpa, an Chomhairle agus an Coimisiún a choinneáil ar bun, go háirithe a mhéid a bhaineann leis na treoirlínte le haghaidh bheartais fostaíochta na mBallstát.

               (12)Chuathas i gcomhairle leis an gCoiste um Chosaint Shóisialta,

               TAR ÉIS AN CINNEADH SEO A GHLACADH:

               Airteagal 1

               Glactar leis seo na treoirlínte le haghaidh bheartais fostaíochta na mBallstát, mar a leagtar amach san Iarscríbhinn iad. Beidh na treoirlínte sin mar chuid de na treoirlínte comhtháite.

               Airteagal 2

               Cuirfidh na Ballstáit na treoirlínte a leagtar amach san Iarscríbhinn san áireamh i leith a mbeartais fostaíochta agus a gcláir um athchóiriú, a ndéanfar a thuairisciú i gcomhréir le hAirteagal 148(3) CFAE.

               Airteagal 3

               Dírítear an Cinneadh seo chuig na Ballstáit.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO C , , lch. .

                     (2)

                        IO C , , lch. .

                     (3)

                        IO C , , lch. .

                     (4)

                        IO C , , lch. .

                     (5)

                        Moladh (AE) 2015/1184 an 14 Iúil 2015 ón gComhairle maidir le mór-threoirlínte i leith beartais eacnamaíocha na mBallstát agus an Aontais Eorpaigh (OI L 192, 18.7.2015, lch. 27).

                     (6)

                        IO C 120, 26.4.2013, lch. 1.

                     (7)

                        IO C 67, 20.2.2016, lch. 1.

                     (8)

                        IO C 484, 24.12.2016, lch. 1.

                     (9)

                        IO C 153, 2.5.2018, lch. 1.

                     (10)

                        IO C 189, 4.6.2018, lgh. 1-13

                     (11)

                        IO C 189, 5.6.2019, lgh. 4-14

                     (12)

                        IO C 387, 15.11.2019, lgh. 1-8

                     (13)

                        Rún ó na Náisiúin Aontaithe A/RES/70/1

                     (14)

                        IO C 428, 13.12.2017, lch. 10.

    ---documentbreak---

               AN COIMISIÚN EORPACH
            An Bhruiséil,26.2.2020
            COM(2020) 70 final
            IARSCRÍBHINN
            a ghabhann leis an
            Togra le haghaidhCINNEADH ÓN gCOMHAIRLE
            maidir le treoirlínte le haghaidh bheartais fostaíochta na mBallstát

               IARSCRÍBHINN

               Treoirlíne 5: Borradh a chur faoin éileamh ar shaothar

               Ba cheart do na Ballstáit geilleagar sóisialta margaidh a bheidh inbhuanaithe a chur chun cinn ar bhealach gníomhach agus an infheistíocht i gcruthú post ar ardchaighdeán a éascú agus tacú léi. Chun na críche sin, ba cheart dóibh na bacainní a bhíonn ar ghnólachtaí agus iad ag earcú daoine a laghdú, fiontraíocht atá freagrach agus fíor-fhéinfhostaíocht a chothú agus, go háirithe, tacú le cruthú agus fás micrifhiontar, fiontar beag agus fiontar meánmhéide, lena n‑áirítear trí rochtain a thabhairt ar mhaoiniú. Ba cheart do na Ballstáit forbairt an gheilleagair shóisialta a chur chun cinn ar bhealach gníomhach, an nuálaíocht shóisialta agus fiontair shóisialta a chothú, agus na cineálacha nuálacha oibre sin a spreagadh, rud a chruthódh deiseanna fostaíochta ar ardchaighdeán agus a dhéanfadh sochair shóisialta a ghiniúint ar an leibhéal áitiúil.

               Ba cheart an muirear cánach a aistriú ón saothar go dtí foinsí cánacha eile a luíonn leis an bhfostaíocht agus leis an bhfás cuimsitheach, agus atá ailínithe le cuspóirí aeráide agus comhshaoil an tráth céanna, ag féachaint d’éifeacht athdháilte an cháinchórais, agus ioncam le haghaidh cosaint shóisialta leordhóthanach agus caiteachas spreagtha fáis a chosaint san am céanna.

               Ba cheart do na Ballstáit a bhfuil sásraí náisiúnta maidir le socrú an phá íosta reachtúil i bhfeidhm acu rannpháirtíocht éifeachtach comhpháirtithe sóisialta a áirithiú ar bhealach trédhearcach intuartha, lena gcuirfí freagrúlacht leormhaith an phá i leith forbairtí táirgiúlachta san áireamh agus lena bhforálfaí maidir le pá cothrom le haghaidh caighdeán sásúil maireachtála, agus aird ar leith á tabhairt ar ghrúpaí ar ioncam íseal nó ar mheánioncam ar mhaithe leis an gcóineasú aníos. Ba cheart do na sásraí seo an fheidhmíocht eacnamaíoch sna réigiúin agus sna hearnála éagsúla a chur san áireamh. Ba cheart do na Ballstáit an t‑idirphlé sóisialta agus an chómhargáil a chur chun cinn ar mhaithe le socrú pá. Agus urraim á tabhairt do chleachtais náisiúnta, ba cheart do na Ballstáit agus do chomhpháirtithe sóisialta a áirithiú go bhfuil oibrithe i dteideal pá leordhóthanaigh chothroim a bhuí le comhaontuithe comhchoiteanna nó le pá íosta reachtúil leordhóthanach, agus an tionchar atá acu ar an iomaíochas, ar chruthú post agus ar bhochtaineacht lucht oibre á gcur san áireamh.

               Treoirlíne 6: Feabhas a chur ar sholáthar saothair agus rochtain ar fhostaíocht, ar scileanna agus ar inniúlachtaí a fheabhsú

               I gcomhthéacs na n‑aistrithe teicneolaíochta agus comhshaoil, chomh maith le comhthéacs an athraithe dhéimeagrafaigh, ba cheart do na Ballstáit an inbhuanaitheacht, an táirgiúlacht, an infhostaitheacht agus an caipiteal daonna a chur chun cinn, mar aon le heolas ábhartha, scileanna agus inniúlachtaí a chothú le linn an tsaoil, ionas go mbeifí ag freagairt do riachtanais an mhargaidh saothair atá ann faoi láthair agus a bheidh ann amach anseo. Ba cheart do na Ballstáit freisin a gcórais oideachais agus oiliúna a oiriúnú agus infheistíocht a dhéanamh iontu chun oideachas cuimsitheach ar ardchaighdeán a sholáthar, lena n‑áirítear an gairmoideachas agus an ghairmoiliúint. Ba cheart do na Ballstáit oibriú in éineacht le comhpháirtithe sóisialta, soláthraithe oideachais agus oiliúna, fiontair agus páirtí leasmhara eile chun aghaidh a thabhairt ar laigí struchtúracha sna córais oideachais agus oiliúna agus chun feabhas a chur ar an gcáilíocht agus ar an ábharthacht margaidh saothair atá acu, agus d’fhonn an t‑aistriú comhshaoil a chumasú freisin. Ba cheart aird ar leith a thabhairt ar dhúshláin ghairm na múinteoireachta. Ba cheart do chórais oideachais agus oiliúna príomhinniúlachtaí a thabhairt do gach foghlaimeoir, lena n‑áirítear scileanna bunúsacha agus digiteacha chomh maith le hinniúlachtaí idirdhisciplíneacha chun bunchloch a leagan síos a chuideoidh leo a bheith inoiriúnaithe níos faide anonn sa saol. Ba cheart do na Ballstáit féachaint d’aistriú teidlíochtaí oiliúna le linn athraithe gairme a áirithiú, lena n‑áirítear, i gcás inarb iomchuí, trí chuntais foghlama aonair a úsáid. Ba cheart dóibh a chur ar a chumas do gach duine riachtanais an mhargaidh saothair a thuar agus dul in oiriúint níos fearr do na riachtanais sin, go háirithe le hathsciliú agus le huas-sciliú leanúnach, d’fhonn tacú le haistrithe cothroma córa do chách, rud a neartódh torthaí sóisialta, a thabharfadh aghaidh ar ghanntanas sa mhargadh saothair agus a chuirfeadh feabhas ar athléimneacht fhoriomlán an gheilleagair in aghaidh turraingí.

               Ba cheart do na Ballstáit comhionannas deiseanna do chách a chothú trí aghaidh a thabhairt ar an neamh-chomhionannas i gcórais oideachais agus oiliúna, lena n‑áirítear trí rochtain ar oideachas luath-óige ar ardchaighdeán a sholáthar. Ba cheart dóibh leibhéil ghinearálta oideachais a ardú, líon na ndaoine óga a fhágann an scoil go luath a laghdú, rochtain ar an oideachas treasach a mhéadú; chomh maith leis an ráta críochnúcháin a bhaineann leis; agus rannpháirtíocht daoine fásta san fhoghlaim leanúnach a mhéadú, go háirithe i measc foghlaimeoirí ó chúlraí faoi mhíbhuntáiste agus daoine ar bheagán cáilíochtaí. Agus ceanglais nua i sochaithe digiteacha, sochaithe glasa agus sochaithe atá ag dul in aois á gcur san áireamh, ba cheart do na Ballstáit an fhoghlaim obairbhunaithe ina gcóras gairmoideachais agus gairmoiliúna (VET) a neartú, lena n‑áirítear le printíseachtaí éifeachtacha ar ardchaighdeán, agus líon na gcéimithe san Eolaíocht, sa Teicneolaíocht, san Innealtóireacht agus sa Mhatamaitic (STEM) a mhéadú sa ghairmoideachas agus gairmoiliúint meánleibhéil agus san oideachas treasach araon. Thairis sin, ba cheart do na Ballstáit feabhas a chur ar an ábharthacht a bhaineann leis an oideachas treasach agus leis an taighde i leith an mhargaidh saothair, feabhas a chur ar thuar scileanna agus ar fhaireachán orthu, scileanna a dhéanamh níos sofheicthe agus cáilíochtaí a dhéanamh níos inchomparáide, lena n‑áirítear cáilíochtaí a baineadh amach ar an gcoigríoch, agus níos mó deiseanna a chruthú le haghaidh scileanna agus inniúlachtaí a fuarthas lasmuigh den oiliúint agus oideachas foirmiúil a aithint agus a bhailíochtú. Ba cheart dóibh an ghairmoiliúint agus gairmoideachas solúbtha leanúnach atá ar fáil a uasghrádú agus an ráta iontrála a bhaineann leo a mhéadú. Ba cheart do na Ballstáit freisin tacú le daoine fásta ar bheagán oiliúna a n‑infhostaitheacht fadtéarmach a choinneáil ar bun nó a fhorbairt trí bhorradh a chur faoi rochtain ar dheiseanna foghlama ar ardchaighdeán agus leis an méid daoine a théann ina mbun, trí chonairí uas-scilithe a chur chun feidhme, lena n‑áirítear measúnú scileanna, tairiscint oideachais agus oiliúna de réir deiseanna i leith an mhargaidh saothair, agus aitheantas a thabhairt do na scileanna a fuarthas agus iad a bhailíochtú.

               Ba cheart do na Ballstáit cúnamh éifeachtach tráthúil comhordaithe saincheaptha a sholáthar do dhaoine dífhostaithe agus neamhghníomhacha, bunaithe ar thacaíocht do chuardach poist, oiliúint, athcháiliú agus rochtain ar sheirbhísí cumasúcháin eile. Ba cheart straitéisí cuimsitheacha lena n‑áirítear measúnú aonair grinn ar dhífhostaíocht a shaothrú a luaithe is féidir d’fhonn laghdú mór a dhéanamh ar dhífhostaíocht fhadtéarmach struchtúrach agus í a chosc. Ba cheart leanúint d’aghaidh a thabhairt ar an ndífhostaíocht i measc na hóige agus ar shaincheist na ndaoine óga nach bhfuil i mbun oideachais, fostaíochta ná oiliúna, tríd an luathfhágáil scoile a chosc agus trí fheabhas struchtúrach a chur ar an aistriú ón scoil go dtí an obair, lena n‑áirítear tríd an Ráthaíocht don Aos Óg a chur chun feidhme go hiomlán (
                  1
               ).

               Ba cheart a bheith mar aidhm ag na Ballstáit deireadh a chur le bacainní agus le dídhreasuithe i leith rannpháirtíocht sa mhargadh saothair agus dreasuithe a chur ar fáil ina leith, go háirithe le haghaidh daoine ar ioncam íseal, an dara duine sa teaghlach atá ag tuilleamh agus na ndaoine sin is faide ón margadh saothair. Ba cheart do na Ballstáit tacú le timpeallacht oibre oiriúnaithe le haghaidh daoine faoi mhíchumas, lena n‑áirítear trí bhíthin tacaíocht airgeadais agus seirbhísí spriocdhírithe a chuireann ar a gcumas dóibh a bheith rannpháirteach sa mhargadh saothair agus sa tsochaí.

               Ba cheart do na Ballstáit comhionannas inscne agus rannpháirtíocht mhéadaithe na mban sa mhargadh saothair a áirithiú, lena n‑áirítear trí chomhionannas deiseanna agus dul chun cinn gairme a áirithiú agus trí dheireadh a chur le bacainní ar rannpháirtíocht sa cheannaireacht ag gach leibhéal den chinnteoireacht. Ba cheart dul i ngleic leis an mbearna phá idir na hinscní. Ba cheart pá comhionann as obair chomhionann nó as obair ar comhionann a luach, chomh maith leis an trédhearcacht pá, a áirithiú. Ba cheart comhréiteach idir an saol oibre, an saol teaghlaigh agus an saol príobháideach idir mná agus fir araon a chur chun cinn, go háirithe le rochtain ar chúram fadtéarmach agus oideachas agus seirbhísí cúraim luathóige inacmhainne ar ardchaighdeán. Ba cheart do na Ballstáit a áirithiú go bhfuil rochtain ag tuismitheoirí agus ag daoine eile a bhfuil freagrachtaí cúraim orthu ar shaoire teaghlaigh iomchuí agus ar shocruithe solúbtha oibre chun cothromaíocht idir an saol oibre, an saol teaghlaigh agus an saol príobháideach a bhaint amach.

               Treoirlíne 7: Feabhas a chur ar fheidhmiú na margaí saothair agus ar éifeachtacht an idirphlé shóisialta

               Chun tairbhe a bhaint as lucht saothair dinimiciúil táirgiúil, as patrúin nua oibre agus as samhlacha nua gnó, ba cheart do na Ballstáit oibriú in éineacht leis na comhpháirtithe sóisialta ar dhálaí oibre cothroma trédhearcacha intuartha, agus an chothromaíocht idir cearta agus oibleagáidí á hurramú. Ba cheart dóibh deighilt sna margaí saothair a laghdú agus a chosc, an obair neamhdhearbhaithe a chomhrac agus an t‑aistriú i dtreo cineálacha fostaíochta nach bhfuil dáta deiridh luaite leo a chothú. Ba cheart go ndéanfadh rialacha um chosaint fostaíochta, dlí an tsaothair agus institiúidí uile timpeallacht oiriúnach le haghaidh earcaíochta a sholáthar, chomh maith leis an tsolúbthacht is gá d’fhostóirí chun dul in oiriúint go tapa d’athruithe sa chomhthéacs eacnamaíoch, agus slándáil iomchuí agus timpeallachtaí oibre folláine sábháilte dea-oiriúnaithe a chaomhnú san am céanna, chun cearta saothair a chosaint agus chun an chosaint shóisialta a áirithiú. Ba cheart cosc a chur le caidrimh fostaíochta a mbíonn dálaí oibre forbhásacha mar thoradh leo, lena n‑áirítear i gcás na n‑oibrithe ardáin agus trí mhí-úsáid conarthaí neamhthipiciúla a chomhrac. Ba cheart rochtain ar réiteach éifeachtach neamhchlaonta ar dhíospóidí a áirithiú i gcásanna dífhostaithe éagóraigh, mar aon leis an gceart chun sásaimh, lena n‑áirítear cúiteamh iomchuí.

               Ba cheart é a bheith mar aidhm ag beartais feabhas a chur ar rannpháirtíocht, ar chomhoiriúnú agus ar aistrithe sa mhargadh saothair, agus tacú leo freisin. Ba cheart do na Ballstáit é a chur ar a gcumas do dhaoine ar féidir leo a bheith rannpháirteach sa mhargadh saothair é sin a dhéanamh, agus na daoine sin a spreagadh ar bhealach éifeachtach. Ba cheart do na Ballstáit éifeacht na mbeartas gníomhach maidir leis an margadh saothair a neartú tríd an spriocadh, an fhor-rochtain agus an raon atá acu a mhéadú agus tríd an méid sin a nascadh níos fearr le tacaíocht ioncaim le haghaidh daoine dífhostaithe, fad is a mbíonn siad ag lorg oibre agus bunaithe ar a gcearta agus a bhfreagrachtaí. Ba cheart do na Ballstáit féachaint le seirbhísí poiblí fostaíochta níos éifeachtaí agus níos éifeachtúla a bhaint amach trína áirithiú go dtugtar cúnamh saincheaptha go tráthúil chun tacú le cuardaitheoirí poist, trí thacú leis an éileamh sa mhargadh saothair agus trí bhainistíocht fheidhmíochtbhunaithe a chur chun feidhme.

               Ba cheart do na Ballstáit sochair leordhóthanacha dhífhostaíochta ar feadh tréimhse réasúnta a sholáthar do dhaoine dífhostaithe, i gcomhréir leis na ranníocaíochtaí atá déanta acu agus lena rialacha náisiúnta maidir le hincháilitheacht. Níor cheart go ndéanfadh na sochair sin filleadh pras ar an bhfostaíocht a dhídhreasú agus ba cheart beartais ghníomhacha maidir leis an margadh saothair a bheith ag gabháil leo.

               Ba cheart tacaíocht leordhóthanach a thabhairt do shoghluaisteacht an lucht foghlama agus an lucht saothair d’fhonn infhostaitheacht agus scileanna a fheabhsú agus d’fhonn acmhainneacht iomlán mhargadh saothair na hEorpa a shaothrú; agus, san am céanna, dálaí cothroma a áirithiú freisin i leith daoine i mbun gníomhaíochta trasteorann chomh maith le dlús a chur le comhar riaracháin idir na húdaráis riaracháin náisiúnta maidir le hoibrithe taistil. Ba cheart deireadh a chur le bacainní ar an tsoghluaisteacht in earnáil an oideachais agus na hoiliúna, ar phinsin cheirde agus phearsanta agus ar aitheantas do cháilíochtaí, agus ba cheart aitheantas do cháilíochtaí a éascú. Ba cheart do na Ballstáit gníomhú lena áirithiú nach bacainn neamhriachtanach atá i ngnásanna riaracháin d’oibrithe ó Bhallstáit eile a ghabhann d’obair thuarastail, lena n‑áirítear oibrithe trasteorann. Ba cheart do na Ballstáit freisin mí-úsáid na rialacha atá i bhfeidhm cheana a chosc, agus aghaidh a thabhairt ar ‘imirce daoine oilte’ ó réigiúin áirithe, lena n‑áirítear le bearta iomchuí um fhorbairt réigiúnach.

               Agus forbairt á déanamh ar na cleachtais náisiúnta atá ann cheana, agus chun idirphlé sóisialta níos éifeachtaí agus torthaí socheacnamaíocha níos fearr a bhaint amach, ba cheart do na Ballstáit rannpháirtíocht thráthúil fhiúntach na gcomhpháirtithe sóisialta a áirithiú i ndearadh agus i gcur chun feidhme fostaíochta, athchóirithe agus beartas sóisialta agus, i gcás inarb ábhartha, athchóirithe eacnamaíocha agus beartas eacnamaíoch, lena n‑áirítear trí thacú leis na comhpháirtithe sóisialta a n‑inniúlacht a mhéadú. Ba cheart do na Ballstáit an t‑idirphlé sóisialta agus an chómhargáil a chothú. Ba cheart na comhpháirtithe sóisialta a spreagadh chun dul i mbun caibidlíochta agus chun comhaontuithe comhchoiteanna a chur i gcrích maidir le saincheisteanna atá ábhartha dóibh, agus a neamhspleáchas agus an ceart atá acu gníomhaíocht chomhchoiteann a dhéanamh á lánurramú.

               I gcás inarb ábhartha, agus forbairt á déanamh ar na cleachtais náisiúnta atá ann cheana, ba cheart do na Ballstáit an taithí atá ag eagraíochtaí ábhartha na sochaí sibhialta ar an bhfostaíocht agus ar shaincheisteanna sóisialta a chur san áireamh.

               Treoirlíne 8: Comhionannas deiseanna do chách a chur chun cinn, cuimsiú sóisialta a chothú agus an bhochtaineacht a chomhrac

               Ba cheart do na Ballstáit margaí saothair cuimsitheacha, oscailte do chách, a chur chun cinn, trí bhearta éifeachtacha a chur i bhfeidhm chun an t‑idirdhealú de gach cineál a chomhrac agus chun comhionannas deiseanna le haghaidh grúpaí faoi ghannionadaíocht sa mhargadh saothair a chur chun cinn, agus an aird chuí á tabhairt ar na gnéithe réigiúnacha agus críochacha. Ba cheart dóibh cóir chothrom a áirithiú i dtaca leis an bhfostaíocht, an chosaint shóisialta, an cúram sláinte agus an cúram fadtéarmach, an t‑oideachas agus rochtain ar earraí agus ar sheirbhísí, beag beann ar inscne, bunadh ciníoch nó eitneach, reiligiún nó creideamh, míchumas, aois nó gnéaschlaonadh.

               Ba cheart do na Ballstáit córais cosanta sóisialta a nuachóiriú chun cosaint shóisialta atá leordhóthanach, éifeachtach, éifeachtúil, inbhuanaithe a sholáthar i gcaitheamh gach trátha de shaol an duine, an cuimsiú sóisialta agus an tsoghluaisteacht shóisialta aníos a chothú, rannpháirtíocht sa mhargadh saothair a dhreasú agus aghaidh a thabhairt ar an neamh-chomhionannas, lena n‑áirítear leis an gcaoi a ndeartar a gcáinchórais agus a gcórais sochair. Agus cineálacha uilíocha cur chuige á gcomhlánú le cineálacha roghnaíocha, déanfar éifeachtacht na gcóras cosanta sóisialta a fheabhsú. Ba cheart rochtain, cáilíocht, leordhóthanacht agus inbhuanaitheacht níos fearr a bheith mar thoradh ar nuachóiriú na gcóras cosanta sóisialta.

               Ba cheart do na Ballstáit trí ghné an chuimsithe ghníomhaigh a fhorbairt agus a chomhtháthú: tacaíocht leordhóthanach ioncaim, margaí saothair cuimsitheacha agus rochtain ar sheirbhísí cumasúcháin ar ardchaighdeán, chun freastal ar riachtanais an duine aonair. Ba cheart do chórais cosanta sóisialta sochair leordhóthanacha ioncaim íosta a áirithiú le haghaidh gach duine nach bhfuil acmhainní leordhóthanacha aige féin agus an cuimsiú sóisialta a chur chun cinn trí dhaoine a spreagadh le bheith rannpháirteach sa mhargadh saothair agus sa tsochaí, lena n‑áirítear trí bhíthin seirbhísí sóisialta spriocdhírithe.

               Seirbhísí inacmhainne inrochtana ar ardchaighdeán a bheith ar fáil, amhail an t‑oideachas agus an cúram luath-óige, an cúram iarscoile, an t‑oideachas, an oiliúint, tithíocht, an cúram sláinte agus an cúram fadtéarmach, is coinníoll riachtanach é sin chun comhionannas deiseanna a áirithiú. Ba cheart aird ar leith a thabhairt ar an mbochtaineacht agus an t‑eisiamh sóisialta a chomhrac, lena n‑áirítear bochtaineacht lucht oibre agus bochtaineacht leanaí. Ba cheart do na Ballstáit a áirithiú go bhfuil rochtain ag cách, lena n‑áirítear leanaí, ar sheirbhísí fíor-riachtanacha. Ba cheart do na Ballstáit rochtain ar thithíocht shóisialta nó ar chúnamh tithíochta a áirithiú do dhaoine atá i ngátar nó atá i staid leochaileach. Ba cheart riachtanais shonracha daoine faoi mhíchumas, lena n‑áirítear an inrochtaineacht, a áirithiú i ndáil leis na seirbhísí sin. Ba cheart dul i ngleic leis an easpa dídeana go sonrach.

               Ba cheart do na Ballstáit rochtain thráthúil ar chúram sláinte coisctheach íceach inacmhainne agus ar chúram fadtéarmach ar ardchaighdeán a áirithiú, agus an inbhuanaitheacht a chosaint san fhadtéarma san am céanna.

               I gcomhthéacs an mhéadaithe ar fhad saoil agus ar an athrú déimeagrafach, ba cheart do na Ballstáit leordhóthanacht agus inbhuanaitheacht na gcóras pinsin le haghaidh oibrithe agus daoine féinfhostaithe a áirithiú, agus comhionannas deiseanna a sholáthar do mhná agus d’fhir maidir le cearta pinsin a fháil, lena n‑áirítear le scéimeanna forlíontacha chun ioncam leordhóthanach a áirithiú. Ba cheart tacú le hathchóirithe pinsean trí bhíthin bearta a fhadaíonn an saol oibre, cuir i gcás an aois scoir iarbhír a ardú, agus ba cheart na bearta seo a cheapadh mar chuid de straitéisí um aosú gníomhach. Ba cheart do na Ballstáit idirphlé cuiditheach a bhunú le comhpháirtithe sóisialta agus le páirtithe leasmhara ábhartha eile, agus céimniú isteach iomchuí na n‑athchóirithe a cheadú.

                     (1)
                  ()
                        IO C 120, 26.4.2013, lch. 1.


               AN COIMISIÚN EORPACH
            An Bhruiséil,27.2.2020
            COM(2020) 73 final
            2020/0032(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhairle Idirnáisiúnta Grán i dtaobh aontachas Phoblacht na Seirbia leis an gCoinbhinsiún Trádála Gráin, 1995

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena leagtar síos an seasamh a ghlacfar thar ceann an Aontais sa Chomhairle Idirnáisiúnta Grán i dtaca le haontachas Phoblacht na Seirbia leis an gCoinbhinsiún Trádála Gráin, 1995.

               2.Comhthéacs an togra

               2.1.An Coinbhinsiún Trádála Gráin, 1995

               Tá sé mar aidhm ag an gCoinbhinsiún Trádála Gráin, 1995 (‘an Coinbhinsiún’) an comhar idirnáisiúnta i dtaobh gach gné den trádáil i ngráin a fheabhsú, méadú ar an trádáil idirnáisiúnta i ngráin a chur chun cinn, agus an sreabhadh is saoire agus is féidir a aimsiú le haghaidh na trádála sin. Ina theannta sin, tá sé beartaithe ag an gCoinbhinsiún cur le cobhsaíocht margaí idirnáisiúnta gráin a oiread agus is féidir ar mhaithe le gach ball, cur le slándáil dhomhanda bia, agus fóram a chur ar fáil chun faisnéis a mhalartú agus chun imní na mball maidir le trádáil i ngráin a phlé.

               Tháinig an Coinbhinsiún i bhfeidhm an 1 Iúil 1995.

               Is de pháirtithe an Choinbhinsiúin an tAontas
                  1
               .

               2.2.An Chomhairle Idirnáisiúnta Grán

               Eagraíocht idir-rialtasach is ea an Chomhairle Idirnáisiúnta Grán (‘IGC’), eagraíocht lena ndéantar iarracht na cuspóirí a leagtar síos le hAirteagal 1 den Choinbhinsiún a chomhlíonadh. Go háirithe, tá sé mar aidhm ag an gComhairle Idirnáisiúnta Grán:

               (a)an comhar idirnáisiúnta a chur chun cinn i ngach gné den trádáil i ngráin;

               (b)forbairt, oscailteacht agus cothroime na trádála idirnáisiúnta in earnáil an ghráin a chur chun cinn;

               (c)cur le cobhsaíocht an mhargaidh idirnáisiúnta gráin, le slándáil dhomhanda bia, agus le forbairt tíortha a bhfuil a ngeilleagar ag brath ar dhíolachán tráchtála gráin.

               Déantar iarracht na cuspóirí sin a bhaint amach trí fheabhas a chur ar thrédhearcacht an mhargaidh, agus é sin a dhéanamh trí fhaisnéis a roinnt agus anailís agus comhairliúchán a dhéanamh maidir le forbairtí margaidh agus beartais.

               Tá 28 mball ag an gComhairle Idirnáisiúnta Grán faoi láthair, ina measc go leor de na táirgeoirí agus allmhaireoirí grán is mó ar domhan. Lasmuigh den Aontas agus de bhaill áirithe eile, is iad an Airgintín, an Astráil, Ceanada, an Éigipt, an India, an Rúis, an tSeapáin, Stáit Aontaithe Mheiriceá agus an Úcráin a cuid ball. Ní baill iad an tSín ná an Bhrasaíl, áfach.

               Tá 2,000 vóta san iomlán ag na 28 mball den Chomhairle Idirnáisiúnta Grán.

               Le haghaidh nósanna imeachta buiséadacha (féach Airteagal 11 den Choinbhinsiún), i.e. chun ranníocaíochtaí bliantúla airgeadais na mball a shocrú, tá 372 vóta in 2019/20
                  2
                ag an Aontas.

               Le haghaidh na cinnteoireachta, i.e. nuair a bhíonn vótáil ann (féach Airteagal 12 den Choinbhinsiún), dáiltear 1,000 vóta ar na 10 mball is onnmhairí (an tAontas, le 245 vóta, ina measc) agus 1,000 vóta ar na 18 mball is allmhairí. Ní mór a chur i dtábhacht go bhfeidhmíonn an Chomhairle Idirnáisiúnta Grán, i bprionsabal, ar bhonn an chomhdhearcaidh agus gur annamh ann don vótáil iarbhír.

               Ag cruinnithe na Comhairle Idirnáisiúnta Grán déanann an Coimisiún ionadaíocht thar ceann an Aontais. Is féidir leis na Ballstáit freastal ar chruinnithe den Chomhairle Idirnáisiúnta Grán, agus ar Sheisiún den Chomhairle go háirithe.

               2.3.An gníomh atá beartaithe ag an gComhairle Idirnáisiúnta Grán

               An 23 Eanáir 2020, rinne Poblacht na Seirbia
                  3
                iarratas foirmiúil ar aontachas leis an gCoinbhinsiún. An 27 Eanáir 2020, chuir Rúnaíocht na Comhairle Idirnáisiúnta Grán a cuid ball ar an eolas faoi iarratas Phoblacht na Seirbia.

               De réir Airteagal 27(2) den Choinbhinsiún, is féidir le Rialtas na Stát uile cur isteach ar aontachas ar na coinníollacha sin, faoi mar is iomchuí leis an gComhairle. I gcomhréir le Riail 33(d) de na Rialacha Nós Imeachta faoin gCoinbhinsiún Trádála Gráin (‘na Rialacha Nós Imeachta’), déanann an Coiste Riaracháin iarratais ar aontachas a mheasúnú agus a mholadh don Chomhairle faoi Airteagal 27(2).

               Chun críocha Airteagal 11 den Choinbhinsiún (i.e. ranníocaíocht bhliantúil airgeadais na mball), déantar vótaí na tíre aontachais a chinneadh trí thrádáil chomhiomlán na tíre aontachais i ngráin a chur i gcomhréir le trádáil chomhiomlán bhallstáit uile na Comhairle Idirnáisiúnta Grán i ngráin, agus é sin a dhéanamh i gcomhréir le Riail 33(b) de na Rialacha Nós Imeachta.

               Faoi Airteagal 12(1) den Choinbhinsiún, chun críocha an Choinbhinsiúin ní mór don Chomhairle a bhunú cé na baill a bheidh ina mbaill is onnmhairí agus cé na baill a bheidh ina mbaill is allmhairí, agus gréasáin trádála gráin na mball sin agus a gcuid tuairimí féin á gcur san áireamh aici. Beidh ar an gComhairle a gcearta vótála a chinneadh freisin, i gcomhréir le míreanna 2 agus 3 den fhoráil chéanna.

               Toisc nach mbeidh an chéad chruinniú eile den Chomhairle Idirnáisiúnta Grán ar siúl go dtí an 8 Meitheamh 2020, mhol Rúnaíocht na Comhairle Idirnáisiúnta Grán go n-úsáidfí postbhallóid chun dlús a chur le formheas na Comhairle le haghaidh aontachas Phoblacht na Seirbia. Mura bhfaighfear aon agóid ó bhaill reatha na Comhairle Idirnáisiúnta Grán faoin 31 Márta 2020, tiocfaidh aontachas Phoblacht na Seirbia i bhfeidhm an 1 Aibreán 2020.

               Cé nach leagtar síos rialacha sonracha maidir le nós imeachta na postbhallóide (ná leis an nós imeachta i scríbhinn) sa Choinbhinsiún, ní iarrtar le hAirteagal 14 den Choinbhinsiún, lena mbaineann ‘cinntí na Comhairle’, go ndéanfaí cinntí mar sin ag Seisiún den Chomhairle.

               3.An seasamh atá le glacadh thar ceann an Aontais

                  Thug an tAontas an Coinbhinsiún Trádála Gráin, 1995 i gcrích le Cinneadh 96/88/CE
                     4
                   ón gComhairle go dtí an 30 Meitheamh 1998, agus cuireadh síneadh leis go tráthrialta ó shin i leith. Gach uair, cuirtear síneadh dhá bhliain ar a mhéad leis an gCoinbhinsiún i gcomhréir le hAirteagal 33 den Choinbhinsiún. Cuireadh síneadh leis go deireanach le Cinneadh ón gComhairle Idirnáisiúnta Grán i Meitheamh 2019 agus beidh sé i bhfeidhm go dtí an 30 Meitheamh 2021
                     5
                  .

                  Ba bhall gníomhach den Chomhairle Idirnáisiúnta Grán é an tAontas riamh agus thacaigh sé le forleathnú na heagraíochta.

                  Táirgeoir mór táirgí talmhaíochta is ea Poblacht na Seirbia, go háirithe i dtaobh arbhair Indiaigh, atá ar na príomhbharra a chumhdaíonn an Chomhairle Idirnáisiúnta Grán.

                  Rinne Poblacht na Seirbia a hiarratas ar bhallraíocht san Aontas an 19 Nollaig 2009 agus thug an Chomhairle Eorpach stádas tír is iarrthóir don tSeirbia an 1 Márta 2012.

                  Is é is cuspóir don togra seo údarú ón gComhairle a lorg le haghaidh an Choimisiúin chun aontachas Phoblacht na Seirbia leis an gCoinbhinsiún a fhormheas.

               4.Bunús dlí

               4.1.Bunús dlí nós imeachta

               4.1.1.Prionsabail

               Déantar foráil, le hAirteagal 218(9) den Chonradh ar Fheidhmiú an Aontais Eorpaigh (CFAE), le haghaidh cinntí lena leagfar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d'fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  6
               .

               4.1.2.Cur i bhfeidhm maidir leis an gcás seo

               Beidh forleathnú ar bhallraíocht na Comhairle Idirnáisiúnta Grán mar éifeacht ag an ngníomh atá beartaithe ag an gComhairle Idirnáisiúnta Grán. Tá éifeachtaí dlíthiúla ag an ngníomh atá beartaithe, go háirithe toisc go ndéanfaidh sé difear don chothromaíocht chinnteoireachta laistigh den Chomhairle Idirnáisiúnta Grán, a bhfuil tromlach a cuid ball is onnmhairí agus a cuid ball is allmhairí ag teastáil le haghaidh a cuid cinntí, cinntí a mbíonn ina gceangal ar a cuid ball, mar a chuirtear in iúl in Airteagal 14 den Choinbhinsiún.

               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí nós imeachta leis an gcinneadh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach maidir le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh bheartaithe a bhfuiltear ag glacadh seasamh thar ceann an Aontais ina leith. Má tá dhá aidhm leis an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó mar chomhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomhchomhpháirte.

               4.2.2.Cur i bhfeidhm maidir leis an gcás seo

               Is le trádáil i dtáirgí talmhaíochta a bhaineann príomhchuspóir agus príomhábhar an ghnímh atá beartaithe.

               Dá bhrí sin, is é an chéad fhomhír d’Airteagal 207 CFAE an bunús dlí substainteach maidir leis an gcinneadh atá beartaithe.

               4.3.Conclúid

               Ba cheart an chéad fhomhír d’Airteagal 207 CFAE, i gcomhar le hAirteagal 218(9) CFAE, a bheith ina mbunús dlí maidir leis an gcinneadh atá beartaithe.

               2020/0032 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhairle Idirnáisiúnta Grán i dtaobh aontachas Phoblacht na Seirbia leis an gCoinbhinsiún Trádála Gráin, 1995

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe don chéad fhomhír d'Airteagal 207 de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Thug an tAontas an Coinbhinsiún Trádála Gráin, 1995 (‘an Coinbhinsiún’), i gcrích le Cinneadh 96/88/CE
                  7
                ón gComhairle agus tháinig sé i bhfeidhm an 1 Iúil 1995. Tugadh an Coinbhinsiún i gcrích le haghaidh tréimhse trí bliana agus, ó shin i leith, cuireadh síneadh leis go tráthrialta ar feadh tréimhsí breise dhá bhliain. Cuireadh síneadh leis an gCoinbhinsiún go deireanach le Cinneadh ón gComhairle Idirnáisiúnta Grán ag an 49ú Seisiún dá cuid i Meitheamh 2019
                  8
                agus beidh sé i bhfeidhm go dtí an 30 Meitheamh 2021.

               (2)De bhun Airteagal 27(2) den Choinbhinsiún, is féidir le Rialtas na Stát uile cur isteach ar aontachas ar na coinníollacha sin, faoi mar is iomchuí leis an gComhairle Idirnáisiúnta Grán.

               (3)An 23 Eanáir 2020, rinne Poblacht na Seirbia iarratas foirmiúil ar aontachas leis an gCoinbhinsiún.

               (4)An 1 Márta 2012, thug an Chomhairle Eorpach stádas tír is iarrthóir don tSeirbia.

               (5)Táirgeoir mór grán is ea Poblacht na Seirbia, go háirithe i dtaobh arbhair Indiaigh.

               (6)Is iomchuí an seasamh atá le glacadh thar ceann an Aontais sa Chomhairle Idirnáisiúnta Grán a bhunú óir tá aontachas na Seirbia chun leas an Aontais,

               TAR ÉIS AN CINNEADH SEO A GHLACADH:

               Airteagal 1

               Is é an seasamh atá le glacadh ag an gCoimisiún thar ceann an Aontais sa Chomhairle Idirnáisiúnta Grán aontachas Phoblacht na Seirbia leis an gCoinbhinsiún Trádála Gráin, 1995 a fhormheas.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 21, 27.1.1996, lch. 47.

                     (2)

                        Feidhmíonn an Chomhairle Idirnáisiúnta Grán ar bhonn na bliana airgeadais, bliain a mhaireann ón 1 Iúil go dtí an 30 Meitheamh.

                     (3)

                        I litir ó Aire Talmhaíochta, Foraoiseachta agus Bainistithe Uisce Phoblacht na Seirbia.

                     (4)

                        IO L 21, 27.1.1996, lch. 47.

                     (5)

                        Cinneadh (AE) 2019/813 ón gComhairle an 17 Bealtaine 2019 (IO L 133, 21.5.2019, lch. 19).

                     (6)

                        Breithiúnas na Cúirte Breithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:AE:C:2014:2258, míreanna 61 go 64.

                     (7)

                        Cinneadh 96/88/CE ón gComhairle an 19 Nollaig 1995 lenar fhormheas an Comhphobal Eorpach an Coinbhinsiún Trádála Gráin agus an Coinbhinsiún um Chúnamh Bia, lenar bunaíodh an Comhaontú Idirnáisiúnta Grán 1995 (IO L 21, 27.1.1996, lch. 47).

                     (8)

                        Cinneadh (AE) 2019/813 ón gComhairle an 17 Bealtaine 2019 maidir leis an seasamh atá le glacadh thar ceann an Aontais Eorpaigh sa Chomhairle Idirnáisiúnta Grán i dtaobh síneadh a thabhairt don Choinbhinsiún Trádála Gráin, 1995 (IO L 133, 21.5.2019, lch. 19).


               AN COIMISIÚN EORPACH
            An Bhruiséil,30.4.2020
            COM(2020) 200 final
            Togra le haghaidh
            CINNEADH Ó PHARLAIMINT NA hEORPA AGUS ÓN gCOMHAIRLE
            maidir le Ciste Dlúthpháirtíochta an Aontais Eorpaigh a shlógadh chun cúnamh a thabhairt don Phortaingéil, don Iodáil agus don Ostair

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Cumhdaítear leis an gcinneadh seo slógadh Chiste Dlúthpháirtíochta an Aontais Eorpaigh (CDAE) i gcomhréir le Rialachán (CE) Uimh. 2012/2002 ón gComhairle (‘an Rialachán’) le suim EUR 278 993 814 a chur ar fáil chun cúnamh a thabhairt don Phortaingéil, don Spáinn, don Iodáil agus don Ostair tar éis na dtubaistí a tharla sna tíortha sin le linn 2019. Tá ag gabháil leis an slógadh sin Dréachtbhuiséad Leasaitheach (DBL) Uimh. 4/2020
                  1
                lena moltar go gcuirfí na leithreasuithe is gá isteach i mbuiséad ginearálta 2020, idir ghealltanais agus íocaíochtaí.

               2.1An Phortaingéil – Hairicín Lorenzo sna hAsóir i mí Dheireadh Fómhair 2019

               Ba chioclón trópaiceach Atlantach é hairicín Lorenzo, an ceann is faide soir agus is gaire don Eoraip a cláraíodh riamh. I dtreo dheireadh mhí Mheán Fómhair, d'iompaigh sé ó thonn thrópaiceach ina hairicín Chatagóir 5. An 2 Deireadh Fómhair 2019, ghluais Hairicín Lorenzo soir ó thuaidh trí na hAsóir, rud a rinne damáiste tromchúiseach do bhonneagair phoiblí agus phríobháideacha agus a d'imir tionchar ar shaol laethúil daoine, gnólachtaí agus institiúidí.

               (1)An 8 Samhain 2019, rinne an Phortaingéil iarratas ar rannaíocht ó CDAE, agus rinneadh an t‑iarratas laistigh den sprioc-am 12 sheachtain ó rinneadh taifead a chéaduair den damáiste an 2 Deireadh Fómhair 2019. Baineann an t‑iarratas le haon réigiún amháin ar leibhéal NUTS 2 (Região Autónoma dos Açores) agus cuireadh isteach ar bhonn na gcritéar le haghaidh ‘tubaiste réigiúnach’ faoi Airteagal 2(3) den Rialachán é.

               (2)Is de bhunús nádúrtha an tubaiste, agus dá bhrí sin tagann sí faoi raon feidhme CDAE.

               (3)Is é EUR 328,5 milliún meastachán údaráis na Portaingéile ar chostas iomlán an damáiste dhírigh a tháinig den tubaiste. Cuireadh an t‑iarratas isteach ar bhonn na gcritéar le haghaidh 'tubaistí réigiúnacha' mar a leagtar síos in Airteagal 2(3) den Rialachán ina sainmhínítear 'tubaiste réigiúnach' mar aon tubaiste nádúrtha i réigiún ar leibhéal NUTS 2 de chuid Stát incháilithe as a n‑eascraíonn damáiste díreach os cionn 1,5 % de OTI an réigiúin sin. Le haghaidh na réigiún is forimeallaí – na hAsóir san áireamh – is é 1 % den OTI réigiúnach an tairseach. An damáiste díreach a tuairiscíodh, is 8,4 % de OTI an réigiúin é (EUR 3 927 milliún bunaithe ar shonraí ó 2016) rud a fhágann gur mó é ná an tairseach 1 %. Dá bhrí sin, tá an t‑iarratas ón bPortaingéil incháilithe le haghaidh ranníocaíocht ó CDAE.

               (4)Is é costas iomlán an damáiste dhírigh a rinneadh, an bonn le méid na ranníocaíochta airgeadais ón gCiste a ríomh. Ní féidir an ranníocaíocht airgeadais a úsáid ach le haghaidh oibríochtaí éigeandála agus téarnaimh fíor-riachtanacha mar a shainítear in Airteagal 3 den Rialachán.

               (5)San iarratas a rinne sí, d'iarr an Phortaingéil airleacan mar a leagtar síos in Airteagal 4a den Rialachán. An 11 Nollaig 2019 ghlac an Coimisiún Cinneadh Cur Chun Feidhme C(2019) 9067 lena ndearnadh airleacan 10 % arbh fhiú EUR 821 270 í a íoc ar bhonn na ranníocaíochta airgeadais ón gCiste a raibh coinne léi agus d'íoc sé an tsuim iomlán sin leis an bPortaingéil ina dhiaidh sin.

               (6)San iarratas a rinne siad thug údaráis na Portaingéile tuairisc ar chineál agus ar thionchar na tubaiste. Ón 26 Meán Fómhair ar aghaidh, bhí Seirbhís Réigiúnach Cosanta Sibhialta agus Dóiteáin na n‑Asór ag ullmhú le haghaidh an hairicín. Rinneadh an damáiste is mó ansin i limistéir a bhí rite go mór mór le gaoth agus tonnta, go háirithe na calafoirt. Cuireadh isteach ar líonraí uisce, fuinnimh agus cumarsáide chomh maith. Rinneadh damáiste do bhóithre, aerfoirt, scoileanna agus ospidéil chomh maith le sócmhainní poiblí eile. Bhí daoine príobháideacha, gnólachtaí, iascaigh agus earnáil na talmhaíochta chomh maith le turasóireacht thíos leis freisin. Mar gheall ar an damáiste tromchúiseach a rinneadh don bhonneagar cosanta cósta, fágadh an daonra neamhchosanta ar rioscaí níos mó.

               (7)Ba é EUR 279,3 milliún meastachán na Portaingéile ar chostas na n‑oibríochtaí éigeandála agus téarnaimh is incháilithe faoi Airteagal 3(2) den Rialachán agus chuir sí i láthair é agus é arna mhiondealú de réir chineál na n‑oibríochtaí. Baineann an chuid is mó de na costais incháilithe (beagnach EUR 270 milliún) leis na costais le haghaidh athchóiriú an bhonneagair iompair, go háirithe na calafoirt.

               (8)Chuir údaráis na Portaingéile in iúl nach raibh aon sonraí ar fáil faoi láthair maidir le cumhdach árachais na gcostas incháilithe.

               (9)An réigiún a buaileadh, is 'réigiún lagfhorbartha’ de réir Chistí Struchtúracha agus Infheistíochta na hEorpa (2014–2020) é. Chuir údaráis na Portaingéile in iúl don Choimisiún nach raibh sé de rún acu an cistiú ó chláir Chistí SIE a ath-leithdháileadh ionsar na bearta téarnaimh.

               (10)I dtaca le cur chun feidhme reachtaíocht an Aontais maidir le baol tubaiste a chosc agus a bhainistiú, níl aon nós imeachta um shárú ar siúl faoi láthair. San iarratas ón bPortaingéil sonraítear go achomair gur treoir le haghaidh bainistiú cósta agus sainiú ar idirghabhálacha cosanta cósta sna hAsóir atá i Moladh 2002/413/CE ó Pharlaimint na hEorpa agus ón gComhairle lena leagtar síos na prionsabail ghinearálta agus na roghanna le haghaidh Straitéis chun Limistéar Cósta Comhtháite a bhainistiú san Eoraip. Tá obair ar siúl ar chur chun feidhme Threoir 2007/60/CE maidir le baol tuilte agus díghrádú cósta a mheas agus a bhainistiú.

               2.2An Spáinn – Tuilte i réigiúin Valencia, Murcia, Castilla-La Mancha agus na hAndalúise i mí Mheán Fómhair 2019

               An 9 Meán Fómhair 2019, tháinig feiniméan meitéareolaíoch as an ngnáth ar a tugadh “lagrach aonair ar airde mhór” (Depresión Aislada en Niveles Altos, DANA) ar an taobh thoir theas de leithinis na hIbéire. Idir an 12 agus an 16 Meán Fómhair a tharla a chuid is measa den fheiniméan, feiniméan lena mbaineann báisteach fhoircneach agus tuilte dá barr, agus rinneadh an‑dochar do limistéir mhóra i réigiúin Valencia, Murcia, Castilla-La Mancha agus na hAndalúise.

               (1)An 28 Samhain 2019, rinne an Spáinn iarratas ar rannaíocht ó CDAE, agus rinneadh an t‑iarratas laistigh den sprioc-am 12 sheachtain ó rinneadh taifead a chéaduair den damáiste an 9 Meán Fómhair 2019. Baineann an t‑iarratas le ceithre cinn de réigiúin na Spáinne atá ar leibhéal NUTS 2 (Comunidad Valenciana, Región de Murcia, Castilla-La Mancha agus Andalucía) agus cuireadh isteach ar bhonn na gcritéar le haghaidh ‘tubaiste réigiúnach’ faoi Airteagal 2(3) den Rialachán é. Ar iarraidh ón gCoimisiún cuireadh isteach faisnéis bhreise chun an t‑iarratas a chomhlánú an 18 Nollaig 2019 agus an 29 Eanáir 2020.

               (2)Is de bhunús nádúrtha an tubaiste, agus dá bhrí sin tagann sí faoi raon feidhme CDAE.

               (3)Is é EUR 2 269,7 milliún meastachán údaráis na Spáinne ar chostas iomlán an damáiste dhírigh a tháinig den tubaiste. Cuireadh an t‑iarratas isteach ar bhonn na gcritéar le haghaidh “tubaistí réigiúnacha” mar a leagtar síos in Airteagal 2(3) den Rialachán ina sainmhínítear 'tubaiste réigiúnach' mar aon tubaiste nádúrtha i réigiún ar leibhéal NUTS 2 de chuid Stát incháilithe as a n‑eascraíonn damáiste díreach os cionn 1,5 % de OTI an réigiúin sin. Mar go mbaineann an tubaiste le roinnt réigiún, cuirtear i bhfeidhm an meán‑OTI ualaithe de réir sciar an damáiste i ngach réigiún. Dá réir sin, is é 2,65 % den OTI ualaithe réigiúnach méid an damáiste a thuairiscigh an Spáinn.

               (4)Is é costas iomlán an damáiste dhírigh a rinneadh, an bonn le méid na ranníocaíochta airgeadais ón gCiste a ríomh. Ní féidir an ranníocaíocht airgeadais a úsáid ach le haghaidh oibríochtaí éigeandála agus téarnaimh fíor-riachtanacha mar a shainítear in Airteagal 3 den Rialachán.

               (5)San iarratas a rinne sí, d'iarr an Spáinn airleacan mar a leagtar síos in Airteagal 4a den Rialachán. An 13 Feabhra 2020 ghlac an Coimisiún Cinneadh Cur Chun Feidhme C(2020) 905 lena ndearnadh airleacan 10 % arbh fhiú EUR 5 674 336 í a íoc ar bhonn na ranníocaíochta airgeadais ón gCiste a raibh coinne léi agus d'íoc sé an tsuim iomlán sin leis an Spáinn ina dhiaidh sin.

               (6)San iarratas a rinne siad thug údaráis na Spáinne tuairisc ar chineál agus ar thionchar an tubaiste. An mhéid fhoirceannadh báistí a thit, ba mhó í ná an mhéid báistí a bhí ann le 140 anuas, de réir na dtaifeadtaí, agus tharla drochthuilte dá barr, inar maraíodh ochtar. Níor mhór na céadta daoine a aistriú óna dtithe agus a chur i gcóiríocht éigeandála. Bhí tionchar an‑mhór ag DANA ar dhálaí maireachtála an daonra sna limistéir a buaileadh agus bhí sé ina chúis le damáiste fisiceach príobháideach agus poiblí suntasach. Rinneadh damáiste do bhonneagar bóithre, iarnród agus aerfort agus b'éigean seirbhísí a chur ar fionraí. Bhí creimeadh ina chúis le damáiste do na líonraí uisce, don bhonneagar cosanta agus don chomhshaol. Chomh maith leis sin, rinneadh creimeadh ar na tránna agus rinneadh damáiste don bhonneagar cósta.

               (7)Ba é EUR 650,6 milliún meastachán na Spáinne ar chostas na n‑oibríochtaí éigeandála agus téarnaimh is incháilithe faoi Airteagal 3(2) den Rialachán agus chuir sí i láthair é agus é arna mhiondealú de réir chineál na n‑oibríochtaí. Baineann an sciar is mó de na costais incháilithe (os cionn EUR 385 mhilliún) le costais le haghaidh oibríochtaí glantacháin. Baineann an dara sciar is mó le deisiú bonneagair, is é sin costas EUR 247 milliún.

               (8)Ar iarraidh ón Spáinn cuireadh íomhánna satailíte ar fáil trí Copernicus chun tacú le bearta freagartha.

               (9)Dhearbhaigh údaráis na Spáinne nach ann d'aon chumhdach árachais ar an gcostas incháilithe.

               (10)Is ‘réigiún níos forbartha’ é Communidad Valenciana de réir Chistí Struchtúracha agus Infheistíochta na hEorpa (2014–2020), agus is réigiúin trasdula, mar a ghairtear orthu, iad na trí réigiún eile. Chuir údaráis na Spáinne in iúl don Choimisiún nach raibh sé de rún acu an cistiú ó chláir Chistí SIE a ath-leithdháileadh ionsar na bearta téarnaimh.

               (11)Maidir le cur chun feidhme reachtaíocht an Aontais maidir le baol tubaiste a chosc agus a bhainistiú, chuir an Spáinn in iúl go ndearna sí an Treoir maidir le Tuilte a thrasuí i ndlí na Spáinne agus go bhfuil sí tar éis an chéad chéim a chríochnú agus measúnú riosca déanta agus mapaí rioscaí leagtha síos. Rinneadh athbhreithniú ar na torthaí mar chuid den dara céim. D'fhormheas an Chomhairle Náisiúnta um Chosaint Shibhialta toradh an athbhreithnithe sin. Tá coinne leis na pleananna nua i mí na Nollag 2022. Thairis sin, tarraingíodh suas Pleananna Cosanta Sibhialta in aghaidh an bhaoil tuilte, ar leibhéal an stáit agus ar leibhéal na bpobal féinrialaitheach araon.

               2.3An Iodáil – Eachtraí adhaimsire i bhfómhar 2019

               Ag deireadh mhí Dheireadh Fómhair agus i mí na Samhna 2019 bhuail sraithe d'eachtraí adhaimsire an chuid is mó de chríoch na hIodáile ón tuaisceart go dtí an deisceart agus ba iad ba chúis le damáiste tromchúiseach, idir thuilte agus sciorrthaí talún, agus na tuilte sa Veinéis mar an chuid is measa de.

               (1)
                     Rinne an Iodáil iarratas ar ranníocaíocht ó CDAE an 10 Eanáir 2020, laistigh den sprioc-am 12 sheachtain ó rinneadh taifead a chéaduair den damáiste an 20 Deireadh Fómhair 2019.

               (2)
                     Is de bhunús nádúrtha an tubaiste, agus tagann sí faoi raon feidhme CDAE.

               (3)
                     Cuireadh an t‑iarratas isteach ar bhonn na gcritéar le haghaidh 'mórthubaiste nádúrtha' mar a leagtar síos in Airteagal 2(2) den Rialachán. Is é EUR 5 619,878 milliún (an méid nuashonraithe) meastachán údaráis na hIodáile ar chostas iomlán an damáiste dhírigh a tháinig den tubaiste. Is é atá sa mhéid sin os cionn 157 % den tairseach is infheidhme maidir leis an Iodáil i dtaca le CDAE a shlógadh (damáiste os cionn EUR 3 bhilliún i bpraghsanna 2011). Dá bhrí sin, tá an t‑iarratas ón Iodáil incháilithe le haghaidh ranníocaíocht ó CDAE.

               (4)
                     Níor iarr an Iodáil go n‑íocfaí airleacan.

               (5)
                     San iarratas a chuir siad isteach, rinne údaráis na hIodáile cur síos mionsonraithe ar chineál agus ar scála an scriosta a tháinig de na heachtraí adhaimsire sin. Bhuail an tubaiste críoch na hIodáile le déine agus tionchar éagsúil in áiteanna éagsúla sa tír sin i dtaca leis an daonra, an geilleagar agus an comhshaol. Tríd is tríd, bhain damáiste do 17 réigiún agus ba iad Veneto, Piedmont, Liguria, an tSicil agus Emilia Romagna na réigiúin ba mhó a buaileadh. Ba in Veneto amháin, agus i gcathair na Veinéise go háirithe, áit a raibh drochthuilte, a rinneadh beagnach trian den damáiste iomlán (EUR 1,8 billiún). Ba lú an damáiste a rinneadh in Abruzzo, Basilicata, Calabria, Campania, Friuli Venezia-Giulia, Lazio, Puglia, an Tuscáin agus cúige féinrialaithe Bolzano. Ba iad Marche, Valle d’Aosta agus Cúige Féinrialaithe Trento na réigiúin ba lú a buaileadh.

               Chuir an tubaiste isteach go mór ar an ngréasán bóithre go háirithe, idir bhóithre stáit agus bhóithre réigiúnacha, cúigeacha agus bardasacha, de dheasca sciorrthaí talún agus titim crann, rudaí a chuir ó rochtain roinnt bardais iargúlta sléibhe agus cósta. I mbeagnach gach réigiún, cuireadh isteach ar na gréasáin aibhneacha agus tharla sleamhnuithe fána, sciorrthaí talún agus tuilte. Cuireadh isteach ar oibriú scoileanna agus seirbhísí poiblí eile. Bhí séideáin ghaoithe ar luas suas le 200 km/u ina gcúis le caillteanais shuntasacha i bhforaoisí (isteach agus amach le 8,5 milliún méadar ciúbach adhmaid) agus, dá réir sin, le drochiarmhairtí do gheilleagar an adhmaid agus na turasóireachta. In Veneto go háirithe, bhain damáiste do isteach agus amach le 130 láithreán atá faoi chosaint Natura 2000, ar feadh 414 000 heicteár talún. Tuairiscíodh gur éirigh an tuile isteach i bhfoirgnimh phoiblí agus phríobháideacha sna réigiúin uile, beagnach. Tharla caillteanais ollmhóra in earnáil na talmhaíochta agus rinneadh damáiste díreach do struchtúir thalmhaíochta (tithe gloine, innealra). Tachtadh gléasra cóireála córas séarachais. Cuireadh isteach ar an gcóras cumhachta leictrí agus ar na líonraí gáis.

               In Veneto, bhí tuilte ina gcúis le damáiste ollmhór do réadmhaoin phoiblí agus phríobháideach, do ghníomhaíochtaí tionsclaíochta tráchtála agus eacnamaíocha agus do sheirbhísí treasacha. Bhí buaic taoide níos mó ná 187 cm os cionn leibhéal na farraige ina cúis le tuilte in os cionn 85 % de chathair na Veinéise. Bhí na tonnta aqua alta ina gcúis le damáiste suntasach a rinneadh d'oidhreacht chultúrtha agus ealaíonta lár stairiúil na Veinéise agus don iliomad sócmhainní ar phríomhoileáin an Mhurlaigh, lena n‑áirítear damáiste do dhéantáin agus damáiste suntasach do shócmhainní páipéir amhail leabhair, lámhscríbhinní agus cartlanna. I ngeall ar thuilte in isteach agus amach le 75 shéipéal stairiúla rinneadh damáiste do na struchtúir, do na fearastruithe agus do na bailiúcháin mhóra cartlainne. Thairis sin, bhain damáiste do go leor lamairní, báid farantóireachta agus báid luais a bhaineann le córas iompair uisce na Veinéise. Ina theannta sin, bhain damáiste do threalamh leictreach agus leictreonach.

               Bhí os cionn 800 bardas thíos leis an tubaiste in Piedmont. In Liguria, de dheasca na tubaiste tharla tuilte, gluaiseachtaí turnaimh agus sciorrthaí talún a rinne damáiste go háirithe don chóras bóithre. Sa tSicil, bhí iarmhairtí tromchúiseacha ag an tubaiste ar sholáthar seirbhísí agus bhí caillteanais eacnamaíocha ann mar gur cuireadh isteach ar earnáil na talmhaíochta agus ar an táirgeadh. In Emilia-Romagna, bhí tuilte sa ghréasán aibhneacha ina chúis le creimeadh bruach, tuilte agus sceite díog agus canálacha agus bhain damáiste dá bharr do cheantair chónaithe, don táirgeadh, do chosaintí bruach abhann agus do shuiteálacha hiodrálacha. Bhí na stoirmeacha ina gcúis le damáiste suntasach d'oibreacha cosanta cósta, agus ba bheag nár scriosadh ina hiomláine an dumhach saorga a chosnaíonn an cósta mar gheall orthu. Tharla creimeadh talún agus sciorrthaí talún sna limistéir chnocacha agus sléibhtiúla a raibh tionchar tromchúiseach acu ar an ngréasán bóithre.

               (6)
                     De réir anailís an Choimisiúin, is féidir dearcadh ar na teagmhais aimsire, a thit amach le linn na tréimhse a chumhdaítear leis an iarratas, mar theagmhas aonair ó thaobh na meitéareolaíochta agus na hidreolaíochta. Thairis sin, is inchreidte an cur síos a rinne údaráis na hIodáile ar an damáiste, i dtaca lena fhairsinge gheografach agus lena ord méide.

               (7)
                     Ba é EUR 1 110,1 milliún meastachán na hIodáile ar chostas na n‑oibríochtaí éigeandála agus téarnaimh is incháilithe faoi Airteagal 3(2) den Rialachán agus chuir sí i láthair é arna mhiondealú de réir chineál na hoibríochta. Baineann an sciar is mó de na costais incháilithe (os cionn EUR 479 milliún) le costais athchóiriúcháin an bhonneagair choiscthigh agus le cosaint na hoidhreachta cultúrtha. Baineann an dara sciar is mó le costais athchóiriúcháin an bhonneagair ríthábhachtaigh (EUR 465 mhilliún).

               (8)
                     Dhearbhaigh údaráis na hIodáile nach ann d'aon chumhdach árachais ar na costais incháilithe.

               (9)
                     Maidir leis na 17 réigiún a buaileadh, de réir Chistí SIE, 2014-2020 is “réigiúin lagfhorbartha” iad cúig cinn de na réigiúin sin (Basilicata, Calabria, Campania, Puglia agus an tSicil), is 'réigiún trasdula' é Abruzzo agus is 'réigiúin níos forbartha' iad na réigiúin eile. Níor chuir údaráis na hIodáile in iúl don Choimisiún go raibh sé de rún acu an cistiú ó chláir Chistí SIE a ath-leithdháileadh ionsar na bearta téarnaimh.

               (10)
                     Níor iarr an Iodáil an Sásra Aontais um Chosaint Shibhialta a ghníomhachtú. Mar sin féin, cuireadh nóta faisnéise chuig an Lárionad Comhordúcháin Práinnfhreagartha (ERCC), tríd an gComhchóras Cumarsáide agus Faisnéise Éigeandála (CECIS).

               (11)
                     I dtaca le cur chun feidhme reachtaíocht an Aontais maidir le baol tubaiste a chosc agus a bhainistiú, níl aon nós imeachta um shárú ar siúl faoi láthair.

               2.4An Ostair – Eachtraí adhaimsire i mí na Samhna 2019

               Idir an 11 agus an 23 Samhain 2019, bhuail tuilte tromchúiseacha codanna d'iardheisceart na hOstaire, go háirithe Land Kärnten agus an Tioról Thoir. Ba iad na dálaí meitéareolaíocha céanna ba chúis leis an mórthubaiste san Iodáil ba chionsiocair leis na heachtraí. Bhain damáiste suntasach do bhonneagar poiblí fíor-riachtanach, tithe príobháideacha, gnólachtaí agus foraoisí mar gheall ar an adhaimsir. Bhí na heachtraí an‑chosúil leis na cinn a tharla anuraidh, cé go ndearnadh níos lú damáiste an babhta seo.

               (1)Rinne an Ostair iarratas ar ranníocaíocht ó CDAE an 29 Eanáir 2020, laistigh den sprioc-am 12 sheachtain ó rinneadh taifead a chéad uair den damáiste an 11 Samhain 2019. An 9 Márta 2020, chuir an Ostair isteach, ar a thionscnamh féin, faisnéis nuashonraithe ina raibh meastacháin beagán níos airde ar chostas an damáiste sna réigiúin a buaileadh.

               (2)Is de bhunús nádúrtha an tubaiste, agus tagann sí faoi raon feidhme CDAE.

               (3)Is é EUR 93,2 milliún meastachán údaráis na hOstaire ar chostas iomlán an damáiste dhírigh a tháinig den tubaiste. Is lú i bhfad an méid sin ná an tairseach i gcás mórthubaistí is infheidhme maidir leis an Ostair in 2020, is é sin EUR 2 307,9 milliún (i.e. 0,6 % d'ollioncam náisiúnta na hOstaire). Is lú í freisin ná an tairseach i gcás an ruda ar a dtugtar tubaiste réigiúnach, i.e. 1,5 % den olltáirgeacht intíre réigiúnach arna ualú de réir an sciar den damáiste a rinneadh sna réigiúin a buaileadh. Dá bhrí sin, ní 'mórthubaiste nádúrtha' ná 'tubaiste nádúrtha réigiúnach' an tubaiste faoi théarmaí an Rialacháin. Mar sin féin, ó tharla gurbh iad na feiniméin mheitéareolaíocha ba chúis leis an tubaiste san Iodáil na cinn chéanna ba chúis leis an mórthubaiste san Iodáil, chuir údaráis na hOstaire a n‑iarratas isteach faoin bhforáil ar a dtugtar foráil 'an Stáit comharsanaigh incháilithe' a leagtar síos in Airteagal 2(4) den Rialachán, foráil a fhágann go bhféadfaidh tír incháilithe, a mbuaileann an tubaiste céanna í a cháilíonn mar mhórthubaiste i dtír chomharsanach incháilithe, cabhair a fháil ó CDAE freisin. Comhlíontar an coinníoll sin.

               (4)Níor iarr údaráis na hOstaire go n‑íocfaí airleacan.

               (5)Chuir údaráis na hOstaire cur síos mionsonraithe ar fáil ar thionchar na tubaiste. Is sa cheantar is faide ó dheas den Ostair, in Land Kärnten, ba mhó i bhfad a rinneadh damáiste, ansin agus sa chúige taobh leis, sa Tioról Thoir, dhá limistéar sna hAlpa a bhfuil teorainn acu leis an Iodáil. Rinneadh miondamáiste in Land Salzburg agus Land Styria. De dheasca báisteach throm d'éirigh an tuile isteach in go leor cúrsaí uisce, rud a bhí ina chúis le damáiste don bhonneagar iompair go mór mór agus le dúnadh bóithre. Rinneadh damáiste tromchúiseach do roinnt droichead. Mar gheall ar thitim sneachta as an ngnáth agus maidhmeanna sneachta, cuireadh leis na fadhbanna agus rinneadh damáiste don fhoraois. Cuireadh isteach ar naisc iarnróid, d'éirigh an tuile isteach i dtithe agus i bhfoirgnimh phoiblí, cuireadh pobail ó rochtain go sealadach agus cuireadh isteach ar an soláthar leictreachais.

               (6)Ba é EUR 61,3 milliún meastachán na hOstaire ar chostas na n‑oibríochtaí éigeandála agus téarnaimh is incháilithe faoi Airteagal 3(2) den Rialachán agus chuir sí i láthair é agus é arna mhiondealú de réir chineál na n‑oibríochtaí. Baineann an sciar is mó de na costais incháilithe (os cionn EUR 40 milliún) le costais an athchóirithe ar an ngréasán iompair. Caitheadh EUR 13 mhilliún ar bhearta in aghaidh creimeadh ithreach.

               (7)Dhearbhaigh údaráis na hOstaire nach ann d'aon chumhdach árachais ar na costais incháilithe.

               (8)Is ‘réigiúin níos forbartha’ de réir Chistí SIE 2014-2020 na réigiúin a buaileadh. San iarratas a chuir údaráis na hOstaire isteach, thug siad le fios go bhfuil rún acu leas a bhaint as airgead ó Chlár um Fhorbairt Tuaithe na hOstaire, clár a dhéantar cistiú air leis an gCiste Eorpach Talmhaíochta um Fhorbairt Tuaithe, chun foraoisí cosantacha a fhás arís.

               (9)Níor iarr an Ostair an Sásra Aontais um Chosaint Shibhialta a ghníomhachtú.

               (10)I dtaca le cur chun feidhme reachtaíocht an Aontais maidir le baol tubaiste a chosc agus a bhainistiú, níl aon nós imeachta um shárú ar siúl faoi láthair.

               2.5Conclúid

               Ar na cúiseanna a leagtar amach thuas, tá na tubaistí dá dtagraítear sna hiarratais ón bPortaingéil, ón Spáinn, ón Iodáil agus ón Ostair ag comhlíonadh na gcoinníollacha a leagtar amach sa Rialachán maidir le CDAE a shlógadh.

               3.Maoiniú ó leithdháiltí CDAE 2020

               Le Rialachán (AE, EURATOM) Uimh. 1311/2013 ón gComhairle an 2 Nollaig 2013 lena leagtar síos an creat airgeadais ilbhliantúil do na blianta 2014-2020
                  2
                (‘Rialachán CAI’ anseo feasta), agus go háirithe Airteagal 10 de, féadtar CDAE a shlógadh, faoi réir uasteorainn bhliantúil EUR 500 000 000 (praghsanna 2011). Le pointe 11 de Chomhaontú Idirinstitiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir leis an smacht buiséadach, comhar in ábhair bhuiséadacha agus bainistíocht fhónta airgeadais
                  3
                (IIA), leagtar síos na módúlachtaí le haghaidh shlógadh CDAE.

               Ós rud é gurbh í an dlúthpháirtíocht, den chuid is mó, ba bhonn dlisteanachta do bhunú CDAE, tá an Coimisiún den tuairim gur cheart an chabhair a bheith ina cabhair fhorásach. Is éard a thagann de sin, de réir an chleachtais go nuige seo, gur cheart gur dhlúithe an chabhair a thabharfaí mar fhreagairt ar an gcion sin den damáiste is mó ná tairseach 'an mhórthubaiste nádúrtha' le haghaidh shlógadh CDAE (i.e. 0,6 % den ollioncam náisiúnta nó EUR 3 bhilliún i bpraghsanna 2011, cibé acu méid is lú), ná an chabhair a thabharfaí mar fhreagairt ar dhamáiste a bheadh ar an tairseach sin nó faoin tairseach sin. Is é an ráta a cuireadh i bhfeidhm roimhe seo chun leithdháiltí a shainiú do mhórthubaistí 2,5 % den damáiste díreach iomlán, faoin tairseach, agus 6 % don chuid den damáiste atá os cionn na tairsí. I gcás tubaistí réigiúnacha agus tubaistí a nglactar leo faoin bhforáil maidir le ‘tír chomharsanachta’, is é 2,5 % an ráta.

               Ní bheidh sa ranníocaíocht níos mó ná costas iomlán measta na n‑oibríochtaí incháilithe. Leagadh amach an mhodheolaíocht chun an chabhair a ríomh i dTuarascáil Bhliantúil CDAE 2002-2003, agus ghlac an Chomhairle agus Parlaimint na hEorpa léi.

               Ar bhonn na n‑iarratas ón bPortaingéil, ón Spáinn, ón Iodáil agus ón Ostair, is é seo a leanas ríomh na ranníocaíochta airgeadais ó CDAE, agus tá an ríomh sin bunaithe ar an meastachán ar chostas na ndamáistí díreacha iomlána a rinneadh:

                        Na Ballstáit

                        Cáiliú na tubaiste

                        Damáiste díreach iomlán

                        (EUR milliún)

                        Tairseach atá curtha i bhfeidhm i gcás tubaiste réigiúnach
                        [1.5 % de OTI/
                           1 % de OTI le haghaidh na réigiún is forimeallaí ]
                        (milliún EUR)

                        Tairseach i gcás mórthubaistí

                        (EUR milliún)

                        2,5 % den damáiste díreach suas go dtí an tairseach

                        (EUR)

                        6 % den damáiste díreach os cionn na tairsí

                        (EUR)

                        Méid iomlán na cabhrach atá beartaithe

                        (EUR)

                        Airleacain arna n-íoc

                        (EUR)

                        AN PHORTAINGÉIL

                        Réigiúnach

                        (Airt. 2(3))

                        328,508

                        39,271

                        -

                        8 212 697

                        -

                        8 212 697

                        821 270

                        AN SPÁINN

                        Réigiúnach

                        (Airt. 2(3))

                        2 269,734

                        1 287,076

                        -

                        56 743 358

                        -

                        56 743 358

                        5 674 336

                        AN IODÁIL

                        Mór

                        (Airt. 2(2))

                        5 619,878

                        -

                        3 585,278

                        89 631 943

                        122 076 039

                        211 707 982

                        -

                        AN OSTAIR

                        I dtír chomharsanachta

                        (Airt. 2(4))

                        93,191

                        -

                        -

                        2 329 777

                        -

                        2 329 777

                        -

                        IOMLÁN

                        278 993 814

               I gcomhréir le hAirteagal 10(1) de Rialachán CAI, ba é EUR 1 150 524 045 an méid iomlán a bhí ar fáil le haghaidh fhorscaoileadh CDAE i dtús 2020, óir is é sin suim an leithdháilte le haghaidh 2020, EUR 597 546 284, móide aneithdháileadh le haghaidh 2019, is é sin EUR 552 977 761 nár caitheadh an bhliain sin agus a tugadh anall go 2020.

               Is í an tsuim a fhéadfar a shlógadh ag an tráth seo den bhliain 2020 EUR 1 001 137 474. Tá sin cothrom leis an méid iomlán a bhí ar fáil ag tús 2020 lena úsáid le haghaidh shlógadh CDAE (EUR 1 150 524 045), lúide EUR 149 386 571, an méid a coinníodh chun an oibleagáid a chomhlíonadh maidir le 25 % de leithdháileadh bliantúil 2020 a choinneáil i leataobh go dtí an 1 Deireadh Fómhair 2020, mar a leagtar síos in Airteagal 10(1) de Rialachán CAI.

                        Tábla achoimre ar mhaoiniú CDAE

                        Méid

                        EUR

                        Leithdháileadh 2019 arna thabhairt ar aghaidh go 2020

                        552 977 761

                        Leithdháileadh 2020

                        597 546 284

                        -----------------

                        Méid iomlán ar fáil ag tús 2020

                        1 150 524 045

                        Lúide 25 % de leithdháileadh 2020 arna choimeád

                        -149 386 571

                        -----------------

                        Méid uasta atá ar fáil faoi láthair (leithdháiltí 2019+2020)

                        1 001 137 474

                        Méid iomlán na cabhrach a moltar í a shlógadh don Phortaingéil, don Spáinn, don Iodáil agus don Ostair

                        - 278 993 814

                        -----------------

                        Infhaighteachtaí atá fágtha go dtí an 1 Deireadh Fómhair 2020

                        722 143 660

               Togra le haghaidh

               CINNEADH Ó PHARLAIMINT NA hEORPA AGUS ÓN gCOMHAIRLE

               maidir le Ciste Dlúthpháirtíochta an Aontais Eorpaigh a shlógadh chun cúnamh a thabhairt don Phortaingéil, don Iodáil agus don Ostair

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (CE) Uimh. 2012/2002 ón gComhairle an 11 Samhain 2002 lena mbunaítear Ciste Dlúthpháirtíochta an Aontais Eorpaigh
                  4
               , agus go háirithe Airteagal 4(3) de,

               Ag féachaint do Chomhaontú Idirinstitiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir le smacht buiséadach, maidir le comhar i gcúrsaí buiséid agus maidir le bainistíocht fhónta airgeadais
                  5
               , agus go háirithe pointe 11 de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Is é is aidhm do Chiste Dlúthpháirtíochta an Aontais Eorpaigh ('an Ciste') cur ar chumas an Aontais freagairt ar bhealach tapa éifeachtúil solúbtha do staideanna éigeandála chun dlúthpháirtíocht a léiriú le pobail réigiún a mbuaileann tubaistí nádúrtha iad.

               (2)Ní fhéadfaidh a bheith sa Chiste níos mó ná méid uasta bhliantúil EUR 500 000 000 (praghsanna 2011), de réir mar a leagtar síos in Airteagal 10 de Rialachán (AE, Euratom) Uimh. 1311/2013 ón gComhairle
                  6
               .

               (3)An 8 Samhain 2019, tar éis eachtraí adhaimsire sna hAsóir, chuir an Phortaingéil isteach iarratas go slógfaí an Ciste.

               (4)An 28 Samhain 2019, tar éis báisteach fhoircneach a bhí ina chúis le tuilte i réigiúin Valencia, Murcia, Castilla-La Mancha agus na hAndalúise, chuir an Spáinn isteach iarratas go slógfaí an Ciste.

               (5)An 10 Eanáir 2020, tar éis eachtraí adhaimsire i 17 réigiún i bhfómhar 2019, chuir an Iodáil iarratas isteach go slógfaí an Ciste.

               (6)An 29 Eanáir 2020, tar éis eachtraí adhaimsire a tharla i mí na Samhna 2019, chuir an Ostair iarratas isteach go slógfaí an Ciste.

               (7)Comhlíonann na hiarratais ón bPortaingéil, ón Spáinn, ón Iodáil agus ón Ostair na coinníollacha i dtaca le ranníocaíocht airgeadais a thabhairt ón gCiste, mar a leagtar síos in Airteagal 4 de Rialachán (CE) Uimh. 2012/2002.

               (8)Dá bhrí sin, ba cheart an Ciste a shlógadh chun ranníocaíocht airgeadais a sholáthar don Phortaingéil, don Spáinn agus don Ostair.

               (9)Chun giorrú a oiread agus is féidir ar an am a thógfaidh sé an Ciste a shlógadh, ba cheart feidhm a bheith ag an gCinneadh seo ó dháta a ghlactha.

               TAR ÉIS AN CINNEADH SEO A GHLACADH:

               Airteagal 1

               Le haghaidh bhuiséad ginearálta an Aontais don bhliain airgeadais 2020, déanfar Ciste Dlúthpháirtíochta an Aontais Eorpaigh a shlógadh mar a leanas faoi chomhair leithreasuithe, idir ghealltanais agus íocaíochtaí:

               (a) tabharfar an méid EUR 8 212 697 don Phortaingéil;

               (b) tabharfar an méid EUR 56 743 358 don Spáinn;

               (c) tabharfar an méid EUR 211 707 982 don Iodáil;

               (d) tabharfar an méid EUR 2 329 777 don Ostair.

               Airteagal 2

               Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh.

               Beidh feidhm aige ó … [dáta a ghlactha]
                  7***.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        COM(2020) 190, 30.4.2020.

                     (2)

                        IO L 347, 20.12.2013, lch. 884.

                     (3)

                        IO L 373, 20.12.2013, lch. 1.

                     (4)

                        IO L 311, 14.11.2002, lch. 3.

                     (5)

                        IO L 373, 20.12.2013, lch. 1.

                     (6)

                        Rialachán (AE, Euratom) Uimh. 1311/2013 ón gComhairle an 2 Nollaig 2013 lena leagtar síos an creat airgeadais ilbhliantúil le haghaidh na mblianta 2014-2020 (IO L 347, 20.12.2013, lch. 884).

                     (7)
                  ** Dáta le cur isteach ag an bParlaimint roimh fhoilsiú san Iris Oifigiúil.